**Juraj Kolník** (s. 13. marraskuuta 1980 Nitra, Tšekkoslovakia) on slovakialais-kanadalainen jääkiekkoilija, joka pelaa Iso-Britannian EIHL-liigan Nottingham Panthersissa. Hän on pelipaikaltaan oikea laitahyökkääjä ja laukoo oikealta. Kolník on pelannut urallaan NHL:ssä yhteensä 250 runkosarjaottelua tehopistein 46+49=95 ja keräten 84 jäähyminuuttia. Hän on pelannut Euroopassa aiemmin myös Sveitsissä ja Venäjällä.

Ura
---

### Seuraura

#### Junioriura

Kolník aloitti uransa kotikaupunkinsa joukkueessa HK Nitrassa, jossa hän teki Extraliga-debyyttinsä vain 16-vuotiaana kaudella 1997–1998, jolloin Kolník pelasi siellä 28 runkosarjaottelua tehopistein 1+3=4. QMJHL-joukkue Québec Remparts varasi hänet 44. pelaajana CHL:n varaustilaisuudessa 1998. Kesken kauden 1998–1999, lokakuussa 1998 Kolník kuitenkin kaupattiin Rimouski Océaniciin vaihdossa QMJHL:n varaustilaisuuden kolmannen kierroksen varausvuoroon kesälle 1999. Hän oli joukkueen toiseksi paras pistemies Brad Richardsin jälkeen tehoilla 36+37=73. Yhteensä Kolníkin hieno tulokaskausi toi QMJHL:ssä 84 tehopistettä. Kevään 1999 pudotuspeleissä hän jakoi yhdeksällä osumallaan Océanicin sisäisen maalipörssin voiton Richardsin kanssa.

New York Islanders varasi Kolníkin neljännellä kierroksella 101. pelaajana NHL:n varaustilaisuudessa 1999. Kaudella 1999–2000 hän oli Océanicin toiseksi paras maalintekijä ja kolmanneksi paras pistemies tehoilla 53+53=106. Kolník sijoittui koko QMJHL:n maalipörssissä yhdeksänneksi. Hän voitti kauden päätteeksi liigan mestaruuden ja Memorial Cupin. Kolník jakoi tehoilla 5+5=10 Memorial Cup -turnauksen pistepörssin voiton Halifax Mooseheadsin Ramzi Abidin ja joukkuetoverinsa Brad Richardsin kanssa. Hänet valittiin turnauksen tähdistökentälliseen.

#### Ammattilaisura

Kaudeksi 2000–2001 Kolník siirtyi New York Islandersin organisaatioon. Hän pelasi ensimmäisen kautensa kuitenkin vielä suurimmaksi osaksi farmissa AHL:n Lowell Lock Monstersissa ja Springfield Falconsissa. NHL:n puolella Kolník pelasi 29 runkosarjaottelua tehopistein 4+3=7. Kaudella 2001–2002 hän pelasi Islandersissa seitsemän ottelua tehden kaksi maalia. Kolník oli tehoilla 18+30=48 sen farmijoukkue Bridgeport Sound Tigersin neljänneksi paras pistemies. Kevään 2002 pudotuspeleissä hän oli joukkueen paras syöttäjä 14 syötöllään. Kolník eteni Sound Tigersin kanssa Calder Cup -finaaleihin saakka, mutta ne päättyivät kuitenkin Chicago Wolvesin 4–1-otteluvoittoon. 

Lokakuussa 2002 Islanders kauppasi Kolníkin ja kesän 2003 yhdeksännen kierroksen varausvuoron Florida Panthersiin vaihdossa Sven Butenschöniin. Kaudesta 2003–2004 hän pelasi suurimman osan NHL:n puolella tehden 63 runkosarjaottelussa tehot 14+11=25. NHL:n työsulkukauden 2004–2005 Kolník vietti Panthersin farmijoukkue San Antonio Rampagessa, jonka kolmanneksi paras maalintekijä hän oli 13 osumallaan Joel Kwiatkowskin kanssa. Kaksi seuraavaa kautta Kolník pelasi kokonaan Panthersin NHL-joukkueessa, joista ensimmäisellä kaudella 2005–2006 hän teki NHL:n yhden kauden piste-ennätyksensä tehoilla 15+20=35.

Kolník palasi kaudeksi 2007–2008 Eurooppaan ja siirtyi Sveitsin Nationalliga A:ssa pelanneeseen Genève-Servette HC:hen. Hän oli tehoilla 21+45=66 koko liigan paras syöttäjä ja sijoittui pistepörssissä kolmanneksi. Kolník valittiin kauden päätteeksi NLA:n tähdistökentälliseen. Kaudella 2008–2009 hän voitti syöttöpörssin lisäksi koko liigan pistepörssin tehoilla 25+47=72 ja valittiin NLA:n tähdistökentälliseen. Kaudella 2009–2010 Kolník oli Servetten paras maalintekijä ja kolmanneksi paras pistemies. Hän sijoittui NLA:n maalipörssissä kolmanneksi ja jakoi pistepörssin kymmenennen sijan Kloten Flyersin Tommi Santalan kanssa. Kolník vahvisti myös HC Davosia Spengler Cupissa vuosina 2007 ja 2009, joista jälkimmäisessä turnauksessa joukkue eteni finaaliin, jossa Davos hävisi KHL-joukkue Dinamo Minskille lukemin 1–3. Kolník voitti Spengler Cupin maalipörssin ja Davosin sisäisen pistepörssin viidellä osumallaan. Hänet valittiin turnauksen tähdistökentälliseen.

Kaudeksi 2010–2011 Kolník siirtyi KHL-joukkue Dinamo Moskovaan. Hänen kautensa jäi kuitenkin vain kahdeksan ottelun mittaiseksi polvivamman takia. Kolník teki kesällä 2011 jatkosopimuksen Dinamon kanssa ja sai uuden mahdollisuuden joukkueessa, mutta hänen toinen kautensa 2011–2012 alkoi vaikealla keuhkokuumeella. Kolník ehti pelata vain yhden ottelun sarjatasoa alempana VHL-joukkue Dinamo Balašihassa, jonka jälkeen hän purki sopimuksen Dinamon kanssa marraskuussa 2011. Tammikuussa 2012 Kolník siirtyi try-outin kautta loppukaudeksi NLA-joukkue ZSC Lionsiin, jossa hän voitti kauden päätteeksi Sveitsin-mestaruuden. Kaudeksi 2012–2013 Kolník siirtyi 1+1-vuotisella sopimuksella samassa liigassa pelaavaan Rapperswil-Jona Lakersiin. Kauden 2013–2014 hän pelasi sarjatasoa alempana edellisenä keväänä National League B:hen pudonneessa SCL Tigersissa.

Kaudeksi 2014–2015 Kolník palasi Pohjois-Amerikkaan ja siirtyi LNAH-liigan Laval Prédateursiin. Hän oli tehoilla 24+40=64 joukkueen toiseksi paras pistemies Mathieu Brunellen jälkeen ja jakoi liigan pistepörssin kuudennen sijan Trois-Rivières CNS:n Yann Josephin kanssa. Kaudeksi 2015–2016 Kolník siirtyi vuoden mittaisella sopimuksella Iso-Britannian EIHL-liigan Nottingham Panthersiin. Hän voitti joukkueen sisäisen piste-, maali- ja syöttöpörssin tehoilla 32+37=69, joilla Kolník jakoi EIHL:n maalipörssin kolmannen sijan Sheffield Steelersin Mathieu Royn kanssa ja sijoittui pistepörssissä viidenneksi. Hän voitti EIHL Chellenge Cupin.

### Maajoukkueura

Kolník edusti Slovakiaa MM-kilpailuissa vuosina 2004 ja 2008, joista jälkimmäisessä turnauksessa hän oli tehoilla 3+4=7 joukkueen toiseksi paras pistemies Marcel Hossan kanssa. Kolník pelasi myös alle 20-vuotiaiden MM-kilpailuissa vuonna 2000, jolloin hän jakoi Slovakian sisäisen tehotilaston voiton Kristián Kudročin kanssa lukemalla +4. Kolník pelasi myös alle 18-vuotiaiden EM-kilpailuissa vuonna 1998.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 1997–1998 | HK Nitra | SloEL | 28 | 1 | 3 | 4 | 6 | – | – | – | – | – |  |  |  |  |  |  | U18-EM | 6 | 1 | 3 | 4 | 18 |
| 1998–1999 | Québec Remparts | QMJHL | 12 | 6 | 5 | 11 | 6 | – | – | – | – | – |
|  | Rimouski Océanic | QMJHL | 50 | 36 | 37 | 73 | 34 | 11 | 9 | 6 | 15 | 6 |
| 1999–2000 | Rimouski Océanic | QMJHL | 47 | 53 | 53 | 106 | 53 | 14 | 10 | 17 | 27 | 16 |  |  |  |  |  |  | JMM | 7 | 2 | 1 | 3 | 2 |
|  | Rimouski Océanic | M-Cup | – | – | – | – | – | 4 | 5 | 5 | 10 | 6 | Ykköstähdistö |
| 2000–2001 | Lowell Lock Monsters | AHL | 25 | 2 | 6 | 8 | 18 | – | – | – | – | – |
|  | Springfield Falcons | AHL | 29 | 15 | 20 | 35 | 20 | – | – | – | – | – |
|  | New York Islanders | NHL | 29 | 4 | 3 | 7 | 12 | – | – | – | – | – |
| 2001–2002 | Bridgeport Sound Tigers | AHL | 67 | 18 | 30 | 48 | 40 | 20 | 7 | 14 | 21 | 17 |
|  | New York Islanders | NHL | 7 | 2 | 0 | 2 | 0 | – | – | – | – | – |
| 2002–2003 | San Antonio Rampage | AHL | 65 | 25 | 15 | 40 | 36 | 3 | 0 | 1 | 1 | 4 |
|  | Florida Panthers | NHL | 10 | 0 | 1 | 1 | 0 | – | – | – | – | – |
| 2003-2004 | San Antonio Rampage | AHL | 15 | 2 | 14 | 16 | 21 | – | – | – | – | – |  |  |  |  |  |  | MM | 7 | 0 | 0 | 0 | 0 |
|  | Florida Panthers | NHL | 53 | 14 | 11 | 25 | 14 | – | – | – | – | – |
| 2004–2005 | San Antonio Rampage | AHL | 74 | 13 | 16 | 29 | 24 | – | – | – | – | – |
| 2005–2006 | Florida Panthers | NHL | 77 | 15 | 20 | 35 | 40 | – | – | – | – | – |
| 2006–2007 | Florida Panthers | NHL | 64 | 11 | 14 | 25 | 18 | – | – | – | – | – |
| 2007–2008 | Genève-Servette HC | NLA | 50 | 21 | 45 | 66 | 30 | 11 | 2 | 8 | 10 | 8 | Ykköstähdistö |  |  |  |  |  | MM | 5 | 3 | 4 | 7 | 2 |
| 2008–2009 | Genève-Servette HC | NLA | 49 | 25 | 47 | 72 | 64 | 3 | 0 | 1 | 1 | 30 | Ykköstähdistö |
| 2009–2010 | Genève-Servette HC | NLA | 46 | 26 | 23 | 49 | 93 | 14 | 6 | 4 | 10 | 34 |
| 2010–2011 | Dinamo Moskova | KHL | 8 | 1 | 4 | 5 | 6 | – | – | – | – | – |
| 2011–2012 | Dinamo Balašiha | VHL | 1 | 1 | 0 | 1 | 0 | – | – | – | – | – |
|  | GCK Lions | NLB | 2 | 0 | 0 | 0 | 0 | – | – | – | – | – |
|  | ZSC Lions | NLA | 6 | 0 | 2 | 2 | 0 | 9 | 1 | 2 | 3 | 4 | Twinskate |
| 2012–2013 | Rapperswil-Jona Lakers | NLA | 33 | 10 | 11 | 21 | 6 | – | – | – | – | – |
| 2013–2014 | SCL Tigers | NLB | 27 | 9 | 8 | 17 | 10 | 5 | 1 | 2 | 3 | 4 |
| 2014–2015 | Laval Prédateurs | LNAH | 37 | 24 | 40 | 64 | 10 | 4 | 1 | 3 | 4 | 0 |
| 2015–2016 | Nottingham Panthers | EIHL | 61 | 32 | 37 | 69 | 40 | – | – | – | – | – |
| 6 kautta | yhteensä | NHL | 240 | 46 | 49 | 95 | 84 | – | – | – | – | – |
| 1 kausi | yhteensä | KHL | 8 | 1 | 4 | 5 | 6 | – | – | – | – | – |
| 5 kautta | yhteensä | AHL | 275 | 75 | 101 | 176 | 159 | 23 | 7 | 15 | 22 | 21 |
| 5 kautta | yhteensä | NLA | 184 | 82 | 129 | 211 | 193 | 37 | 9 | 15 | 24 | 76 |
| 1 kausi | yhteensä | SloEL | 28 | 1 | 3 | 4 | 6 | – | – | – | – | – |

Lähteet
-------

* Juraj Kolník The Internet Hockey Databasessa (englanniksi)
* Juraj Kolník Legends of Hockey -sivustolla (englanniksi)
* Juraj Kolník *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7  Juraj Kolník *Elite Prospects*. Everysport Media Group AB.  (englanniksi)
2. 1 2 3  Juraj Kolník Legends of Hockey -sivustolla (englanniksi)
3. 1 2 3 4 5  Juraj Kolník The Internet Hockey Databasessa (englanniksi)
4. ↑  Islanders ja Panthers pikkukaupoilla  12.10.2002. Jatkoaika.com. Viitattu 8.8.2012.
5. ↑  Pettersson, Robert: Slovakisk stjärna lämnar KHL-klubb *Hockeysverige.se*.  21.11.2011. NewsMe. Viitattu 8.8.2012. (ruotsiksi)
6. ↑  Kolnik bleibt bei den ZSC Lions  25.1.2012. ZSC Lions.  Arkistoitu 15.7.2012. Viitattu 8.8.2012. (saksaksi)
7. ↑  Juraj Kolnik stürmt für die Rapperswil-Jona Lakers  4.7.2012. Rapperswil-Jona Lakers.  Arkistoitu 24.10.2012. Viitattu 8.8.2012. (saksaksi)
8. ↑  Juraj Kolnik – 500 AHL/NHL games – joins the GMB Panthers  10.7.2015. Nottingham Panthers Ice Hockey Club.  Arkistoitu 11.7.2015. Viitattu 24.3.2016. (englanniksi)